b"\n_START_ARTICLE_\nFrode Konstantin Neergaard\n_START_PARAGRAPH_\nFrode Konstantin Neergaard (f\xc3\xb8dt 4. november 1952) er en dansk diplomat med speciale i internationalt udviklingssamarbejde samt milj\xc3\xb8- og klimadiplomati. Ridder af Dannebrog.\n_START_SECTION_\nKarriere\n_START_PARAGRAPH_\nFrode Neergaard er uddannet geograf og med diplom i internationale udviklingsstudier fra Roskilde Universitet i 1985. Hans professionelle karriere har prim\xc3\xa6rt udfoldet sig indenfor udviklings-, klima- og milj\xc3\xb8diplomati i det danske udenrigsministeriums afdeling for internationalt udviklingsamarbejde, Danida. Neergaards virke har udfoldet sig i ministeriet p\xc3\xa5 Asiatisk Plads i K\xc3\xb8benhavn, p\xc3\xa5 poster i Afrika, ved Verdensbankens bestyrelse i Washington D.C. og som Danmarks stedfortr\xc3\xa6dende permanente repr\xc3\xa6sentant i OECD's bestyrelse og n\xc3\xa6stformand for OECD's Udviklingskomit\xc3\xa9, DAC, i Paris. Forud for karrieren i Udenrigsministeriet var Frode Neergaard udsendt p\xc3\xa5 poster i Etiopien og Sierra Leone for FN's F\xc3\xb8devare- og Landbrugsorganisation. Fra 2015 har Neergaard, med orlov fra Udenrigsministeriet, arbejdet som europ\xc3\xa6isk repr\xc3\xa6sentant for Global Green Growth Institute i London. Neergaard har arbejdet i danske frivillige udviklingsorganisationer, bl.a. som medlem af bestyrelsen i Mellemfolkeligt Samvirke, og i anti-apartheidbev\xc3\xa6gelsen og Solidaritetsforeningen Danmark-Mozambique.\n_START_SECTION_\nPersonligt\n_START_PARAGRAPH_\nFrode Neergaard er f\xc3\xb8dt p\xc3\xa5 Diakonissestiftelsen p\xc3\xa5 Frederiksberg og er vokset op i Sdr. Felding og Struer. For\xc3\xa6ldrene er sognepr\xc3\xa6st Axel Konstantinus Jensen og Kirsten Neergaard Jensen. Frode Neergaard er gift med Annelise H\xc3\xb8jhus og far til Jeppe, Anders og Elisabeth."